《鉴裁一首》
宋代·苏籀

乔公评老瞒，谪仙奇郭令。
视远数十载，伟欤真智圣。
破贼此郎子，勿反吾同姓。
凡才慁世间，鉴裁惟其证。
大奸初难辨，明者独深省。
若人与斯评，厥重如钟鼎。
纷纷女娲土，安在所讥病。
惟贤则知贤，丝乱行将整。
掩书坐前轩，老眼安敢瞑。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。